1999R1257 — BG — 01.05.2004 — 002.004

Този документ е средство за документиране и не обвързва институциите

Изменен с





Изменен с







(*) Настоящият акт никога не е публикуван на български език.









▼B

РЕГЛАМЕНТ (ЕО) № 1257/1999 НА СЪВЕТА

от 17 май 1999 година

относно подпомагане на развитието на селските райони от Европейския фонд за ориентиране и гарантиране на земеделието (ФЕОГА) и за изменение и отмяна на някои регламенти







СЪВЕТЪТ НА ЕВРОПЕЙСКИЯ СЪЮЗ, като взе предвид Договора за създаване на Европейската общност, и по-специално членове 36 и 37 от него, като взе предвид предложението на Комисията ( 1 ), като взе предвид становището на Европейския парламент ( 2 ), като взе предвид становището на Икономическия и социален комитет ( 3 ), като взе предвид становището на Комитета на регионите ( 4 ), като взе предвид становището на Сметната палата ( 5 ), (1) като има предвид, че общата политика за развитие на селските райони следва да придружава и допълва останалите инструменти на Общата селскостопанска политика и по този начин да допринесе за постигането на целите на тази политика, определени в член 33, параграф 1 от Договора; (2) като има предвид, че съгласно член 33, параграф 2, буква а) от Договора при изработването на Общата селскостопанска политика и специалните методи за нейното прилагане следва да се отчете специфичният характер на селскостопанската дейност, произтичащ от социалната структура на селското стопанство и от структурната и природната неравнопоставеност между различните селскостопански райони; (3) като има предвид, че съгласно член 159 от Договора при прилагането на общите политики следва да бъдат отчетени целите, определени в членове 158 и 160 относно общата политика на икономическа и социална кохезия, и да се допринася за тяхното постигане; като има предвид, че мерките за развитие на селските райони трябва да допринасят за тази политика в районите с изоставащо развитие (цел № 1) и в районите, изправени пред структурни затруднения (цел № 2), определени от Регламент (ЕО) № 1260/1999 на Съвета от 21 юни 1999 г. относно установяване на общи разпоредби относно структурните фондове ( 6 ); (4) като има предвид, че мерките, насочени към подпомагане на подобряването на земеделските структури, са въведени в Общата селскостопанска политика още през 1972 г.; като има предвид, че в продължение на близо две десетилетия са правени опити за интегриране на селскостопанската структурна политика в по-широкия икономически и социален контекст на селските зони; като има предвид, че реформата в политиката от 1992 г. подчерта екологичното измерение на селското стопанство като най-голям ползвател на земя; (5) като има предвид, че политиката за селските райони понастоящем се осъществява посредством поредица от комплексни инструменти; (6) като има предвид, че през последните години селското стопанство трябва да се приспособи към новата действителност и към промените, произтичащи от развитието на пазара, пазарната политика, търговските правила, изискванията и предпочитанията на потребителите и следващото разширяване на Общността; като има предвид, че тези промени ще засегнат не само селскостопанските пазари, но също и местните икономики в селските райони най-общо; като има предвид, че политиката на развитие на селските райони трябва да цели възстановяването и засилването на конкурентоспособността на селските зони и следователно да допринася за запазването и създаването на работни места в тези зони; (7) като има предвид, че това развитие трябва да бъде насърчавано и подпомагано посредством реорганизация и опростяване на съществуващите инструменти за развитие на селските райони; (8) като има предвид, че тази реорганизация трябва да държи сметка за опита, придобит при прилагането на съществуващите инструменти, и да се основава на инструментите, прилагани съгласно настоящите приоритетни цели, насърчаващи развитието на селските райони чрез ускоряване на адаптирането на селските структури в рамките на реформата в Общата селскостопанска политика и улесняване на развитието и структурното адаптиране на селските зони (цели № 5а и № 5б), определени в Регламент (ЕИО) № 2052/88 на Съвета от 24 юни 1988 г. относно задачите на структурните фондове и тяхната ефективност и за координиране на техните дейности помежду им и с операциите на Европейската инвестиционна банка и на останалите съществуващи финансови инструменти ( 7 ) и в Регламент (ЕИО) № 4256/88 на Съвета от 19 декември 1988 г. относно установяване на разпоредби за прилагане на Регламент (ЕИО) № 2052/88 за Европейския фонд за ориентиране и гарантиране на земеделието (ФЕОГА), секция „Ориентиране“ ( 8 ), и мерките, въведени като съпътстващи мерки към реформата в Общата селскостопанска политика от 1992 г. с Регламент (ЕИО) № 2078/92 на Съвета от 30 юни 1992 г. относно методите за селскостопанско производство, съвместими с изискванията за опазване на околната среда, както и за поддържане на природното пространство ( 9 ), с Регламент (ЕИО) № 2079/92 на Съвета от 30 юни 1992 г. за установяване на общностен режим на помощи за ранно пенсиониране в селското стопанство ( 10 ) и с Регламент (ЕИО) № 2080/92 на Съвета от 30 юни 1992 г. относно установяване на общностен режим на помощи за мерките по отношение на горите в селското стопанство ( 11 ); (9) като има предвид, че в рамките на една реформирана политика за развитие на селските райони следва да се обхване съвкупността от селски райони на Общността; (10) като има предвид, че трите съпътстващи мерки, установени с реформата на Общата селскостопанска политика от 1992 г. (агроекология, ранно пенсиониране и залесяване), следва да бъдат допълнени с режим в полза на необлагодетелстваните зони и на зоните, изправени пред екологични трудности; (11) като има предвид, че е важно останалите мерки за развитие на селските райони да бъдат включени в програмите за интегрирано развитие в полза на районите от цел № 1 и да станат част от програмите в полза на районите от цел № 2; (12) като има предвид, че е целесъобразно мерките за развитие на селските райони да придружават и допълват пазарните политики в селските зони; (13) като има предвид, че е необходимо подпомагането на развитието на селските райони от ФЕОГА да се основава върху единна правна рамка, която да определя мерките, които могат да се ползват от подпомагане, техните цели и критериите за допускане; (14) като има предвид, че отчитайки разнообразието на селските зони на Общността, е целесъобразно политиката на развитие на селските райони да прилага принципа на субсидиарност; като има предвид, че следователно тази политика трябва да бъде възможно най-децентрализирана и да поставя ударението върху участието и върху подхода отдолу нагоре; като има предвид, че е важно критериите за допускане до помощи за развитие на селските райони да не надвишават необходимото за осъществяване на целите на политиката за развитие на селските райони; (15) като има предвид все пак, че съгласуваността с другите инструменти на Общата селскостопанска политика и с другите политики на Общността означава, че основните критерии за допускане до подпомагане се определят на общностно равнище; като има предвид по-специално, че неоправданото изкривяване на конкуренцията, произтичащо от мерките за развитие на селските райони, следва да се избягва; (16) като има предвид, че за гарантиране на гъвкавост и за опростяване на законодателството Съветът предоставя всички необходими правомощия по изпълнение на Комисията в съответствие с член 202, трето тире от Договора; (17) като има предвид, че селскостопанската структура в Общността се характеризира със съществуването на голям брой земеделски стопанства, в които липсват структурни условия, годни да осигурят задоволителен доход и условия за живот на земеделските производители и техните семейства; (18) като има предвид, че общностните инвестиционни помощи имат за цел модернизирането на земеделските стопанства и подобряването на тяхната функционалност; (19) като има предвид, че изискванията на Общността относно допускането до инвестиционни помощи трябва да бъдат опростени в сравнение със съществуващите изисквания, определени с Регламент (ЕО) № 950/97 на Съвета от 20 май 1997 г. относно повишаването на ефективността на земеделските структури ( 12 ); (20) като има предвид, че предоставянето на специфични придобивки на младите земеделски производители може да улесни не само тяхното установяване, но също така и структурното адаптиране на техните стопанства след първоначалното им установяване; (21) като има предвид, че развитието и специализацията на селското стопанство изискват подходящо равнище на обща, техническа и икономическа подготовка на лицата, заети с дейности в селското и в горското стопанство, по-специално по отношение на нови методи в управлението, производството и маркетинга; (22) като има предвид, че специални усилия са необходими за обучение на земеделските производители и тяхното информиране за земеделски методи, съвместими с екологията; (23) като има предвид, че ранното пенсиониране в селското стопанство трябва да бъде насърчавано, за да се подобри функционалността на земеделските стопанства, като се държи сметка за придобития опит в прилагането на Регламент (ЕИО) № 2079/92; (24) като има предвид, че подпомагането на необлагодетелстваните зони трябва да способства за непрекъснатото използване на земеделска земя, за опазването на природното пространство, запазването и насърчаването на устойчиви селскостопански системи; (25) като има предвид, че необлагодетелстваните зони трябва да бъдат класифицирани въз основа на общи критерии; (26) като има предвид, че няма необходимост от по-нататъшна класификация на необлагодетелстваните зони на общностно равнище; (27) като има предвид, че изискванията относно допускането до компенсаторни обезщетения трябва да бъдат определени с оглед гарантиране на ефективността на този режим на подпомагане и за гарантиране на постигането на неговите цели; (28) като има предвид, че, поради ограниченията относно използването на земеделските земи в зони с екологични рестрикции може да възникне необходимост от подпомагане на земеделските производители за решаване на техните специфични проблеми, произтичащи от въпросните ограничения; (29) като има предвид, че през следващите години следва да се предостави важна роля на агроекологичните инструменти за подпомагане на устойчивото развитие на селските зони и да се отговори на нарастващите изисквания на обществото по отношение на екологичните услуги; (30) като има предвид, че съществуващото агроекологично подпомагане съгласно Регламент (ЕИО) № 2078/92 трябва да бъде продължено за някои целеви екологични мерки, като се държи сметка за придобития опит в прилагането на този режим, подробно описан в доклад на Комисията, представен съгласно член 10, параграф 2 от Регламент (ЕИО) № 2078/92; (31) като има предвид, че режимът на агроекологично подпомагане трябва да продължи да насърчава земеделските производители да бъдат в услуга на обществото като цяло чрез въвеждане или продължаване на земеделските практики, съвместими с нарастващите нужди от опазване и подобряване на околната среда, природните ресурси, почвата и генетичното разнообразие, както и от запазване на ландшафта и природното пространство; (32) като има предвид, че подобряването в преработката и реализацията на селскостопанските продукти трябва да се насърчава чрез подпомагане на инвестициите в тази област; (33) като има предвид, че това подпомагане може до голяма степен да се основава на съществуващите условия, понастоящем установени с Регламент (ЕО) № 951/97 на Съвета от 20 май 1997 г. относно подобряването на условията за преработка и реализация на селскостопанските продукти ( 13 ); (34) като има предвид, че следва да се гарантира, че тези инвестиции са осъществими и земеделските производители участват в икономическите придобивки от провежданото действие; (35) като има предвид, че горското стопанство е неразделна част от развитието на селските райони и мерките по отношение на горското стопанство трябва да бъдат включени в режима на подпомагане на развитието на селските райони; като има предвид, че подпомагането на горското стопанство трябва да избягва изкривяването на конкуренцията и следва да бъде без отражение по отношение на пазара; (36) като има предвид, че мерките по отношение на горското стопанство следва да бъдат приети в контекста на ангажиментите, поети от Общността и държавите-членки на международно равнище, и да се базират на програмите за горите на държавите-членки; като има предвид, че тези мерки трябва също така да отчитат и специфичните проблеми на промените в климата; (37) като има предвид, че мерките по отношение на горското стопанство трябва да се основават на мерките, предприети съгласно съществуващите режими, установени с Регламент (ЕИО) № 1610/89 на Съвета от 29 май 1989 г. относно определяне на разпоредби за прилагане на Регламент (ЕИО) № 4256/88 по отношение на плана за развитие и оптимално използване на горите в селските зони на Общността ( 14 ) и с Регламент (ЕИО) № 867/90 на Съвета от 29 март 1990 г. относно подобряване на условията за преработка и реализация на горските продукти ( 15 ); (38) като има предвид, че залесяването на земеделските земи е от особено значение както от гледна точка на използването на почвата и за околната среда, така и като принос към увеличаването на определени горски ресурси; като има предвид, че съществуващото подпомагане на залесяването съгласно Регламент (ЕИО) № 2080/92 следва да бъде продължено, като се държи сметка за опита, придобит в прилагането на този режим, подробно описан в доклад на Комисията, представен в съответствие с член 8, параграф 3 от него; (39) като има предвид, че следва да се предоставят плащания за дейности по опазване и подобряване на екологичната стабилност на горите в някои зони; (40) като има предвид, че следва да се предоставят помощи за други мерки, свързани със селскостопанските дейности и тяхното преобразуване; като има предвид, че следва да се определи списък от мерки въз основа на опита и като се отчита необходимостта от това, развитието на селските райони да бъде поставено отчасти на основата на неселскостопански дейности и услуги, така че да бъде обърната тенденцията към икономически и социален упадък и обезлюдяване на селските райони; като има предвид, че мерките за премахване на неравенството и насърчаването на равните възможности за мъжете и жените трябва да бъдат подпомогнати; (41) като има предвид, че търсенето от страна на потребителите на биологично произведени селскостопански продукти и храни се увеличава; като има предвид, че по този начин се създава нов пазар за селскостопански продукти; като има предвид, че биологичното земеделие подобрява устойчивия характер на селскостопанските дейности и по този начин допринася за постигане на общите цели на настоящия регламент; като има предвид, че специфичните мерки за подпомагане на развитието на селските райони могат да се отнасят до производството, преработката и реализацията на биологично произведени селскостопански продукти; (42) като има предвид, че мерките за развитие на селските райони, които се допускат до помощи от Общността, трябва да бъдат в съответствие с общностното право и да са в съответствие с други общностни политики и други инструменти на Общата селскостопанска политика; (43) като има предвид, че в рамките на настоящия регламент подпомагането трябва да бъде изключено за някои мерки, ползващи помощи по силата на други инструменти на Общата селскостопанска политика, и по-специално тези, попадащи в обхвата на режимите за подпомагане съгласно общата организация на пазара, с изключенията, обосновани от обективни критерии; (44) като има предвид, че с оглед съществуващите помощи за групите на производителите и техните сдружения в няколко общи организации на пазара специфичното подпомагане на групите на производителите в рамките на развитието на селските райони не изглежда вече необходимо; като има предвид следователно, че режимът на помощите, установен с Регламент (ЕО) № 952/97 на Съвета от 20 май 1997 г. относно групите на производителите и техните сдружения ( 16 ), следва да бъде преустановен; (45) като има предвид, че финансирането на общностното подпомагане за съпътстващите мерки в области, различни от тези от цел № 1, трябва да е за сметка на секция „Гарантиране“ на ФЕОГА; като има предвид, че основните финансови правила, установени с Регламент (ЕО) № 1260/1999, бяха съответно изменени; (46) като има предвид, че финансирането на общностното подпомагане за мерките за развитие на селските райони в областите, обхванати от цел № 1, трябва да продължава да бъде за сметка на секция „Ориентиране“ на ФЕОГА с изключение на трите съществуващи съпътстващи мерки и на подпомагането за необлагодетелстваните зони и на зоните с екологични ограничения; (47) като има предвид, че по отношение на подпомагането на мерките за развитие на селските райони, обхванати от програмите на цели № 1 и № 2, Регламент (ЕО) № 1260/1999 трябва да се прилага по-специално към интегрираното планиране на въпросните мерки; като има предвид все пак, че правилата, отнасящи се до финансирането, трябва да отчитат финансирането на мерките от секция „Гарантиране“ в районите по цел № 2; (48) като има предвид, че мерките за развитие на селските райони, необхванати от планирането на цели № 1 и № 2, следва да подлежат на планиране за развитие на селските райони съгласно специфични правила; като има предвид, че процентът на подпомагане за тези мерки трябва да бъде диференциран според общите принципи, определени в член 29, параграф 1 от Регламент (ЕО) № 1260/1999, като се отчита в достатъчна степен изискването за социална и икономическа кохезия; като има предвид, че в резултат на това тези проценти на подпомагане трябва по принцип да бъдат диференцирани между зоните, обхванати от цел № 1, и тези по цел № 2 и останалите зони; като има предвид, че процентите, определени в настоящия регламент, са максималните проценти на общностно подпомагане; (49) като има предвид, че освен програмите за развитие на селските райони Комисията трябва да е в състояние да предприема мерки за проучвания на развитието на селските райони по собствена инициатива, независимо от инициативата за развитие на селските райони, предвидена в членове 19 и 20 от Регламент (ЕО) № 1260/1999; (50) като има предвид, че следва да бъдат установени подходящи правила за наблюдение и оценка на подпомагането на развитието на селските райони, като се използват за изходна база точно определени показатели, които следва да се съгласуват и установят преди изпълнението на програмата; (51) като има предвид, че мерките за развитие на селските райони трябва да се ползват от подпомагане от държавите-членки без каквото и да било съвместно финансиране от Общността; като има предвид, че с оглед значителното икономическо въздействие на тези помощи и за осигуряване на съответствие с мерките, ползващи се с подпомагане от Общността, и за опростяване на процедурите е необходимо да бъдат установени специфични правила за държавните помощи; (52) като има предвид, че следва да се предвиди възможност за приемане на преходни правила за улесняване на преминаването от съществуващите режими на подпомагане към новия режим на подпомагане на развитието на селските райони; (53) като има предвид, че новият режим на подпомагане, предвиден в настоящия регламент, заменя съществуващите режими на подпомагане, които трябва да бъдат отменени; като има предвид, че дерогациите, предвидени в действащите понастоящем режими за най-периферните райони и за островите в Егейско море, трябва също да бъдат отменени; като има предвид, че новите разпоредби, предвиждащи гъвкавост, адаптациите и дерогациите, необходими, за да се отговори на специфичните нужди на тези райони, ще бъдат установени при планирането на мерките за развитие на селските райони, ПРИЕ НАСТОЯЩИЯ РЕГЛАМЕНТ:







ДЯЛ I

ПРИЛОЖНО ПОЛЕ И ЦЕЛИ

Член 1

1. Настоящият регламент определя рамката на общностно подпомагане за устойчиво развитие на селските райони.

2. Мерките за развитие на селските райони съпътстват и допълват останалите инструменти на Общата селскостопанска политика и допринасят за постигане на целите, определени в член 33 от Договора.

3. Мерките за развитие на селските райони:

— се включват в мерките, насърчаващи развитието и структурното приспособяване на районите с изоставащо развитие (цел № 1), и

— съпътстват мерките за подпомагане на икономическото и социалното преобразуване на зоните, изправени пред структурни затруднения (цел № 2),

в засегнатите райони, като се вземат предвид специфичните цели на общностното подпомагане, определени в членове 158 и 160 от Договора, както и в Регламент (ЕО) № 1260/1999 и в съответствие с условията, определени в настоящия регламент.

Член 2

Подпомагането на развитието на селските райони, свързано със селскостопанските дейности и тяхното преобразуване, може да се отнася до:

— подобряване на структурите в земеделските стопанства и структурите за преработката и реализацията на селскостопанските продукти,

— преобразуване и преориентиране на земеделския производствен потенциал, въвеждане на нови технологии и повишаване на качеството на продуктите,

— насърчаване на нехранителното производство,

— устойчиво развитие на горското стопанство,

— диверсификация на дейностите с оглед насърчаване на допълващите или заместващите дейности,

— поддържане и укрепване на функционираща социална структура в селските зони,

— развитие на икономически дейности и запазване и създаване на работни места с цел по-добро оползотворяване на съществуващия потенциал,

— подобряване на условията на труд и живот,

— запазване и насърчаване на нископроизводителни селскостопански системи,

— защита и насърчаване на висока природна стойност и устойчиво земеделие, съобразено с екологичните изисквания,

— премахване на неравенството и насърчаване на равните възможности за мъжете и жените посредством по-специално подпомагане на проекти, изработени и изпълнявани от жени.

Член 3

Подпомагането се предоставя за мерките за развитие на селските райони, определени в дял II, и при условията, определени в него.







ДЯЛ II

МЕРКИ ЗА РАЗВИТИЕ НА СЕЛСКИТЕ РАЙОНИ







ГЛАВА I

ИНВЕСТИЦИИ В ЗЕМЕДЕЛСКИТЕ СТОПАНСТВА

Член 4

Подпомагането на инвестициите в земеделските стопанства допринася за подобряване на селскостопанските доходи и на условията за живот, труд и производство.

Инвестициите трябва да си поставят една или няколко от следните цели:

— намаляване на себестойността на продукцията,

— подобряване и пренасочване на производството,

— повишаване на качеството,

— защита и подобряване на природната среда, хигиенните условия и стандартите за хуманно отношение към животните,

— насърчаване на диверсификацията на селскостопанските дейности.

Член 5

►M2 1. ◄ Подпомагането на инвестициите се предоставя на земеделски стопанства:

— чиято икономическа функционалност може да бъде доказана,

— които отговарят на минималните стандарти, отнасящи се до околната среда, хигиената и хуманното отношение към животните, и

— в които земеделският стопанин притежава необходимите професионални умения и компетентност.

▼M2

2. Условията за подпомагане на инвестициите, посочени в параграф 1, трябва да бъдат изпълнени към момента на взимане на индивидуално решение за предоставяне на подпомагането.

3. Когато инвестициите се правят, за да се спазят нововъведени минимални стандарти по отношение на околната среда, хигиената и хуманното отношение към животните, може да се предостави подпомагане за спазването на новите стандарти. В такива случаи, на земеделските производители може да се отпусне период за спазване на тези минимални стандарти, при положение, че е необходим такъв период, за да се решат специфични проблеми, свързани с привеждане в съответствие с тези стандарти. Земеделският производител трябва да е постигнал спазване на съответните стандарти до края на инвестиционния период.

▼B

Член 6

Подпомагане не се предоставя за инвестиции, чиято цел е увеличаване на производството на продукти, за които не може да се намери нормална пазарна реализация.

Член 7

Държавите-членки установяват ограничения за общия размер на инвестициите, ползващи се с право на подпомагане.

▼M2

Общата сума на подпомагането, изразена като процент от обема на допустимата инвестиция, е ограничена до максимум 40 % и до 50 % за необлагодетелствани райони.

▼M2

Когато инвестициите се предприемат от млади земеделски производители, посочени в Глава II, тези проценти могат да достигнат максимум от 50 % и от 60 % за необлагодетелствани райони за срок не по-дълъг от пет години от установяването. Условието за възраст, определено в член 8, параграф 1, първо тире трябва да бъде изпълнено по времето на установяването.

▼B







ГЛАВА II

УСТАНОВЯВАНЕ НА МЛАДИ ЗЕМЕДЕЛСКИ ПРОИЗВОДИТЕЛИ

Член 8

1. Помощите за установяване, насочени към улесняване на установяването на млади земеделски производители, се отпускат при следните условия:

— земеделският производител е на възраст под 40 години,

— земеделският производител притежава подходящи професионални умения и компетентност,

— земеделският производител се установява в земеделско стопанство за първи път,

— по отношение на земеделското стопанство: — i) икономическата функционалност може да бъде доказана, и ii) отговаря на минималните стандарти по отношение на околната среда, хигиената и хуманното отношение към животните, — и

— земеделският производител се е установил като ръководител на земеделското стопанство.

Когато младият земеделски производител не се установява като едноличен ръководител на земеделското стопанство, могат да бъдат прилагани специфични условия. Въпросните условия трябва да са еднакви с онези, които се изискват за млад земеделски производител, който се установява като едноличен ръководител на земеделско стопанство.

▼M2

2. Помощта за установяване може да включва:

а) еднократна премия до максимално допустимата сума, посочена в приложението, и

б) лихвена субсидия по заеми, взети с оглед да се покрият разходите, възникващи от установяването; капитализираната стойност на лихвената субсидия не може да надвиши стойността на премията. Може да се предостави подпомагане в по-голям размер от максималната сума, посочена в буква а), но ненадвишаваща 30 000 EUR, на млади земеделски производители, използващи консултантски услуги, свързани с организирането на дейността си през тригодишния период след установяването.

▼B







ГЛАВА III

ОБУЧЕНИЕ

Член 9

Подпомагането на професионално обучение допринася за подобряване на професионалните умения и компетентност на земеделските производители или на други лица, заети в селскостопанското и горското стопанство, и за тяхното преобразуване.

Обучението е насочено по-специално:

▼M2

— да се подготвят земеделските производители и други лица, включени в селскостопански дейности, за качествена преориентация на производството, приложението на производствени практики, съвместими с поддържането и подобряването на ландшафта, защита на околната среда, хигиенни стандарти и хуманното отношение към животните, както и придобиване на уменията, необходими за управлението на икономически жизнено стопанство, и

▼B

— за подготвяне на горски стопани и други лица, заети с дейности в горското стопанство, за прилагане практики на управление на горското стопанство за подобряване на икономическите, екологичните и социалните функции на горите.







ГЛАВА IV

РАННО ПЕНСИОНИРАНЕ

Член 10

1. Подпомагането за ранно пенсиониране в селското стопанство допринася за следните цели:

— осигуряване на доход на възрастните земеделски производители, които решават да прекратят селскостопанската си дейност,

— насърчаване подмяната на възрастните земеделски производители със земеделски производители, които са в състояние да подобрят при необходимост икономическата функционалност на останалите земеделски стопанства,

— смяна на предназначението на селскостопанските земи за неземеделска употреба, когато земята не може да се обработва при задоволителни условия на икономическа функционалност.

2. Подпомагането на ранното пенсиониране може да включва мерки за осигуряване на доходи на земеделски работници.

Член 11

1. Прехвърлителят на земеделско стопанство:

— прекратява окончателно всякаква селскостопанска дейност; той може все пак да продължи да се занимава със селско стопанство с нетърговска цел и да си запази ползването върху постройките,

— е на възраст най-малко 55 години, без да е достигнал нормалната пенсионна възраст към момента на прехвърлянето, и

— е упражнявал селскостопанска дейност през последните десет години, предшестващи прехвърлянето.

2. Приобретателят на земеделското стопанство:

— встъпва в правата на прехвърлителя като ръководител на земеделското стопанство или поема изцяло или отчасти земите, освободени от прехвърлителя; икономическата функционалност на стопанството на приобретателя трябва да бъде подобрена в определен срок при условия, които следва да бъдат определени по отношение по-специално на професионални умения и компетентност, площ и обем работа или доход, в зависимост от районите и от вида производство,

— да притежава подходящи професионални умения и компетентност, и

— да поеме задължението да извършва селскостопанска дейност в земеделското стопанство за не по-малко от пет години.

3. Селскостопанският работник трябва:

— да прекрати всякаква селскостопанска дейност окончателно,

— да бъде на възраст най-малко 55 години, без да е достигнал нормалната пенсионна възраст,

— да е посветил на селско стопанство най-малко половината от трудовия си стаж като семеен помощник или селскостопански работник през предходните пет години,

— да е работил в земеделското стопанството на прехвърлителя през период от време, равен на най-малко две години при пълно работно време, през четирите години, предшестващи ранното пенсиониране на прехвърлителя, и

— да е включен в схема за социално осигуряване.

4. Приобретател, който не е земеделец, може да бъде всяко лице или организация, която поема изцяло или част от освободените земи, за да ги използва за неземеделски цели, такива като горско стопанство или създаване на екологични резервати, при условия, съвместими с опазването или подобряването на качеството на околната среда и на природното пространство.

5. Условията, определени в настоящия член, трябва да се прилагат през целия период, през който прехвърлителят получава помощ за ранно пенсиониране.

Член 12

1. Максималният размер на сумата, отпускана за подпомагане от Общността, се определя в ► приложението I ◄ .

2. Продължителността на подпомагането за ранно пенсиониране не може да надвишава общо петнадесет години за прехвърлителя и десет години за селскостопанския работник. Подпомагането не може да продължава след навършване на седемдесет и пет години за прехвърлителя и не може да продължи след навършване на нормалната пенсионна възраст на работника.

Ако в случая на прехвърлителя нормалната пенсия при пенсиониране се изплаща от държавата-членка, подпомагането за ранно пенсиониране се отпуска под формата на добавка към пенсията, като се отчита размерът на националната пенсия при пенсиониране.







ГЛАВА V

НЕОБЛАГОДЕТЕЛСТВАНИ РАЙОНИ И ЗОНИ С ЕКОЛОГИЧНИ ОГРАНИЧЕНИЯ

Член 13

Подпомагането за необлагодетелствани райони и зоните с екологични ограничения допринася за постигане на следните цели:

а) обезщетения за природно необлагодетелствани райони: — за гарантиране на непрекъснато използване на селскостопанските земи и за поддържане на функционираща селска общност, — за опазване на природното пространство, — за поддържане и насърчаване на устойчиви системи на земеделие, които по-специално отчитат изискванията за опазване на околната среда;

б) обезщетения за зони с екологични ограничения: — за гарантиране на спазването на екологичните изисквания и практики, съвместими с необходимостта от опазване на околната среда в зони с екологични ограничения.

Член 14

1. Земеделските производители в необлагодетелствани райони могат да бъдат подпомагани с компенсаторни обезщетения.

2. Компенсаторните обезщетения се отпускат на хектар селскостопанска земя за земеделските производители, които:

— обработват минимална площ земеделска земя, която следва да бъде определена,

— поемат задължението да продължат селскостопанската си дейност в необлагодетелстван район в продължение на най-малко пет години, считано от момента на първото плащане на компенсаторно обезщетение, и

— прилагат обичайните добри селскостопански практики, съвместими с необходимостта от опазване на околната среда и поддържане на природното пространство, по-специално чрез устойчиво земеделие.

3. В случаите, в които остатъчни вещества, забранени съгласно Директива 96/22/ЕО ( 17 ), или остатъчни вещества, разрешени съгласно цитираната директива, но използвани незаконно, бъдат открити в съответствие с разпоредбите на Директива 96/23/ЕО на Съвета ( 18 ) в животно, принадлежащо към стадо говеда на даден производител, или когато дадено неразрешено вещество или продукт или вещество или продукт, разрешено съгласно Директива № 96/22/ЕО, но притежавано незаконно, бъдат открити в стопанството на производителя под каквато и да била форма, последният се лишава от правото на компенсаторно обезщетение за календарната година, през която е установено въпросното нарушение.

В случай на повторно нарушение периодът на лишаване може, в зависимост от сериозността на нарушението, да бъде продължен до пет години считано от годината, през която е открито повторното нарушение.

В случай на възпрепятстване от страна на собственика или държателя на животните при провеждане на инспекциите и вземане на необходимите проби в изпълнение на национални планове за наблюдение на остатъчните вещества или при провеждане на разследвания и проверки, предвидени в Директива 96/23/ЕО, се прилагат санкциите, предвидени в първата алинея.

Член 15

1. Компенсаторните обезщетения се установяват в такива размери, които:

— са достатъчни, за да допринесат ефективно за обезщетяване за съществуващите неблагоприятни условия, и

— не позволяват прекомерното обезщетяване.

2. Компенсаторните обезщетения са надлежно диференцирани, като се отчитат:

— положението и целите на развитие, характерни за района,

— сериозността на постоянните неблагоприятни природни условия, засягащи селскостопанската дейност,

— специфичните екологични проблеми, които трябва да бъдат разрешени по целесъобразност,

— видът на производство и, при необходимост, икономическата структура на стопанството.

3. Компенсаторните обезщетения се определени в максималните и минималните граници, установени в ► приложението I ◄ .

▼M2

Компенсаторни обезщетения, по-високи от посочената максимална сума, могат да бъдат предоставени при условие, че средната сума на всички компенсаторни плащания, предоставени на въпросното ниво планиране, не превишава тази максимална сума. Държавите-членки могат, за целите на изчислението на средната сума, да представят комбинация от няколко регионални програми. Въпреки това, в надлежно обосновани от обективни обстоятелства случаи, средната сума може да бъде увеличена до максималната средна сума, посочена в приложението.

▼B

Член 16

▼M2

1. Плащания за компенсиране на поети разходи и загубите на приходи могат да бъдат направени на земеделски производители, подложени на ограничения за селскостопанско използване в райони с екологични ограничения като резултат от въвеждането на Директива 79/409/ЕИО ( 19 ) и Директива 92/43/ЕИО ( 20 ), ако и доколкото такива плащания са необходими за решаване на специфични проблеми, възникващи от въвеждането на тези директиви.

▼B

2. Плащанията се определят в такъв размер, че да се избегне прекомерното обезщетяване; това е особено необходимо в случай на плащания в необлагодетелствани райони.

▼M2

3. Максималната сума за помощ от Общността е определена в приложението. Тази сума може да бъде увеличена в надлежно обосновани случаи, предвид специфични проблеми.

Може да се предостави по-висока помощ от тази максимална сума за срок не по-дълъг от пет години, считано от датата, на която разпоредбата, налагаща нови ограничения, става задължителна в съответствие със законодателството на Общността. Тази помощ се предоставя годишно при прогресивно намаляваща база и не може да надвишава сумата, определена в приложението.

▼B

Член 17

Необлагодетелстваните райони включват:

— планински райони (член 18),

— други необлагодетелствани райони (член 19), и

— райони със специфични неблагоприятни условия (член 20).

Член 18

1. Планински райони са тези, които се характеризират със значителни ограничения във възможностите за използване на земята и значително увеличаване на разходите за нейното обработване по причина на:

— съществуването поради надморската височина на много тежки климатични условия, чието влияние основно се изразява в намаляване на сезона на растежа,

— наличие, при по-ниска надморска височина, на силни наклони в по-голямата част от въпросната площ, които са прекалено стръмни, за да се използва техника, или които изискват използване на много скъпо оборудване, или

— съчетание от тези два фактора, при което значимостта на неблагоприятните условия, произтичащи от всеки един от тях поотделно, е по-малка, но съчетанието между двата води до равностойни неблагоприятни условия.

2. Зоните, разположени на север от шестдесет и втория паралел, и някои съседни зони се третират по същия начин като планински зони.

Член 19

Необлагодетелстваните райони, които са застрашени от запустяване и където е необходимо поддържането на природното пространство, са съставени от еднородни селскостопански земи от гледна точка на естествените условия на производство и трябва да отговарят на всичките характеристики, както следва:

— наличие на слабо плодородни земи, негодни за обработване и чийто слаб потенциал не може да бъде подобрен без прекомерни разходи, и които се използват предимно за екстензивно животновъдство,

— поради слабата производителност на природната среда получаване на резултати, значително по-ниски от средните по отношение на основните показатели, с които се характеризира икономическото състояние на селското стопанство,

— слаба населеност или тенденция към намаляване на населението, което зависи предимно от селскостопанската дейност и чийто ускорен упадък може да застраши жизнеспособността на зоната и нейното непрекъснато обитаване.

Член 20

►M2 1. ◄ Необлагодетелстваните райони могат да включват и други зони, засегнати от специфични неблагоприятни условия, в които селскостопанската дейност трябва да бъде продължена, при необходимост и при някои условия, така че да бъде опазена или подобрена околната среда, да се поддържа природното пространство и да се запази туристическият потенциал на зоната или за да се защити бреговата линия.

▼M2

2. Зоните, посочени в параграф 1, не могат да надвишават 10 % от територията на засегнатата държава-членка.

▼M2 —————

▼M2







ГЛАВА Vа

СПАЗВАНЕ НА СТАНДАРТИТЕ

Член 21а

Помощта, предназначена за подпомагане на земеделските производители за приспособяване към високите стандарти, основани на законодателството на Общността в областта на околната среда, общественото здравеопазване и опазване здравето на животните и растенията, хуманното отношение към животните и безопасност на труда, съдейства за постигане на следните цели:

а) по-бързо въвеждане на високите стандарти на Общността от държавите-членки;

б) спазване на тези стандарти от земеделските производители;

в) използване на консултантските услуги от земеделски производители, както е предвидено в Регламент (ЕО) № 1782/2003 на Съвета от 29 септември 2003 г. относно определяне на общи правила за схеми за пряко подпомагане съгласно Общата селскостопанска политика и схемите за подпомагане на производители на някои култури ( 21 ), които да ги улеснят при оценяване на резултатите от стопанската им дейност и идентифициране на необходимите подобрения, с оглед изискванията за управление, посочени в този Регламент.

Член 21б

1. Може да се предостави временна помощ, предназначена частично да компенсира поетите разходи и загубите на приходи на земеделски производители, прилагащи високите стандарти, базирани на законодателството на Общността и нововъведени в националното законодателство.

На земеделски производители от държави-членки, прилагащи член 16, не се предоставя помощ по настоящата глава, предназначена за прилагане на стандарти, основани на законодателството на Общността, посочени в член 16.

2. Може да се предостави помощ за срок не по-дълъг от пет години, считано от датата, когато стандартите стават задължителни в съответствие със законодателството на Общността.

За да се ползва с право на помощ, стандартът трябва да налага нови задължения или ограничения на земеделската практика, имащи значително влияние върху типично селскостопански оперативни разходи и засягащи значителен брой земеделски производители.

За директиви, чийто срок на въвеждане е изтекъл и които не са още правилно въведени от държавата-членка, може да се предостави помощ през период, не по-дълъг от пет години, считано от 25 октомври 2003 г.

3. Не се изплаща помощ, когато неприлагането на стандарт се дължи на неспазване от земеделския производител-заявител на стандарт, вече въведен в националното законодателство.

Член 21в

1. Отпуска се годишна помощ под формата на фиксиран процент и при прогресивно намаляваща база, на равни части. Държавите-членки изменят нивото на плащане на стандарт с оглед нивото на задължения, произтичащи от приложението на стандарта. Плащанията се определят на ниво, което не позволява прекомерното компенсиране. Разходите, свързани с инвестиции, не се вземат под внимание при определяне нивото на годишна помощ.

2. Максималната годишна сума, допустима за подпомагане на стопанство, е определена в приложението.

Член 21г

1. Може да се отпусне помощ на земеделски производители, за да бъдат подпомогнати да покрият разходите, възникващи при използването на консултантски услуги, които идентифицират и, при необходимост, им предлагат подобрения, свързани с приложението на минималните стандарти за околната среда, общественото здравеопазване, опазване здравето на животните и растенията и хуманното отношение към животните.

2. Земеделските консултантски услуги, за които може да се отпусне помощ, трябва да съответстват на разпоредбите в дял II, глава III от Регламент (ЕО) № 1782/2003 и на разпоредбите, приети в негово изпълнение.

3. Общата сума на помощта за използване на консултантски услуги, посочени в параграф 1, се ограничава до максимум 80 % от допустимите разходи, без да превишава максималната допустима сума, определена в приложението.

▼M2







ГЛАВА VI

АГРОЕКОЛОГИЯ И ХУМАННО ОТНОШЕНИЕ КЪМ ЖИВОТНИТЕ

Член 22

Предоставя се помощ за методи за селскостопанско производство, целящи защита на околната среда, опазване на природната среда (агроекология) или подобряване на хуманното отношение към животните, с оглед да се постигнат целите на политиката на Общността по отношение на земеделието, околната среда и хуманното отношение към животните във ферми.

Такава помощ насърчава:

а) начините на използване на земеделска земя, съвместими със защитата и подобрението на околната среда, ландшафта и неговите характеристики, естествените ресурси, почвата и генетичното разнообразие;

б) екологично-благоприятна екстензификация на земеделието и управление на ниско интензивни пасищни системи;

в) запазване на застрашени обработваеми пространства, имащи висока природна стойност;

г) поддържане на ландшафта и традиционните характеристики на земеделската земя;

д) използването на екологично планиране в земеделската практика;

е) подобряване на хуманното отношение към животните.

Член 23

1. Отпуска се помощ на земеделски производители, поемащи ангажименти относно агроекологията или хуманното отношение към животните за най-малко пет години. Когато е необходимо, се определя по-дълъг период за някои видове задължения с оглед отражението им върху околната среда или хуманното отношение към животните.

2. Задълженията за агроекология и хуманно отношение към животните трябва да надвишават приложението на обичайната добра земеделска практика, включително добра животновъдна практика.

Те трябва да предлагат услуги, непредвидени в други мерки за помощ, като пазарна помощ или компенсаторни обезщетения.

Член 24

1. Помощ по отношение на задължение за агроекология или хуманно отношение към животните се отпуска годишно и се изчислява на базата на:

а) загубата на доход;

б) допълнителни разходи, произтичащи от поетите задължения, и

в) необходимостта от финансово насърчение.

Разходите, свързани с инвестиции, не се вземат предвид при изчисляване на нивото на годишната помощ. Разходите за непроизводствени инвестиции, необходими за спазване на ангажимента, могат да се вземат предвид при изчисляване нивото на годишна помощ.

2. Максималните годишни суми, допустими за подпомагане от Общността, са посочени в приложението. Когато помощта се изчислява на база зона, тези суми се базират на тази зона от стопанството, за който се прилагат агроекологичните задължения.

▼M2







ГЛАВА VIа

КАЧЕСТВО НА ХРАНИТЕ

Член 24а

Помощта за методи за селскостопанско производство, целящи подобряване качеството на селскостопанските продукти и осигуряване на промоцията им, способства за постигане на следните цели:

а) предоставяне на потребителите на гаранции за качеството на продуктите и използваните производствени методи благодарение на участието на земеделските производители в схеми за повишаване на качеството така, както е определено в член 24б;

б) постигане на добавена стойност за селскостопански суровини и разширяване на пазарите за тях;

в) повишаване информираността на потребителите относно наличието и спецификациите на тези продукти.

Член 24б

1. Отпуска се помощ на земеделски производители, участващи доброволно в схеми за качество на храните на национално ниво и на ниво Общност, налагащи специфични производствени изисквания за селскостопанските продукти, изброени в приложение I към Договора, с изключение на рибни продукти, и спазващи параграфи 2 или 3 от настоящия член.

Помощта покрива само продукти, предназначени за консумация от човека.

2. Имат право на помощ схемите за качество на храните на Общността, предвидени в следните регламенти и разпоредби:

а) Регламент (ЕИО) № 2081/92 на Съвета от 14 юли 1992 г. относно защита на географски указания и наименования за произход на селскостопански продукти и храни ( 22 );

б) Регламент (ЕИО) № 2082/92 на Съвета от 14 юли 1992 г. относно сертификати за специфичен характер на селскостопански продукти и храни ( 23 );

в) Регламент (ЕИО) № 2092/91 на Съвета от 24 юни 1991 г. относно биологичното производство на земеделски продукти и означенията за такова производство върху земеделските продукти и храни ( 24 );

г) Дял VI за качествено вино, произведено в районите, уточнени с Регламент (ЕО) № 1493/1999 на Съвета от 17 май 1999 г. относно общата организация на пазара на виното ( 25 ).

3. Имат право на помощ схемите за качество на храните, признати от държавите-членки, които изпълняват критериите, определени в букви от а) до д):

а) спецификата на крайния продукт, произведен по такива схеми, произтича от подробни задължения за методи за селскостопанско производство, гарантиращи: i) специфични характеристики, включително производствения процес, или ii) качество на крайния продукт, надхвърлящо значително текущите търговски стокови стандарти по отношение на общественото здравеопазване, опазване здравето на животните и растенията, хуманното отношение към животните или защита на околната среда;

б) схемите включват обвързващи продуктови спецификации и спазването на тези спецификации се проверява от независим проверяващ орган;

в) схемите са отворени за всички производители;

г) схемите са прозрачни и осигуряват пълна проследимост на продуктите;

д) схемите отговарят на текущите или предвидими пазарни възможности.

4. Схеми, чиято единствена цел е да осигурят високо ниво на контрол по отношение на задължителните стандарти съгласно националното законодателство и това на Общността, не се ползват с право на помощ.

Член 24в

1. Помощта се изплаща като годишно поощрително плащане до максимално допустима сума на стопанство, определена в приложението. Нивото на изплащаната сума се определя съгласно нивото на определените разходи, възникващи от участието в подпомагани схеми и определени на ниво, предотвратяващо прекомерното компенсиране.

2. Продължителността на такава помощ не надвишава период от пет години.

Член 24г

1. Помощ се отпуска на групи от производители за дейности, предназначени да информират потребителите и да промотират посочени селскостопански продукти или хранителни стоки, съгласно схеми за качество на храните на национално или общностно ниво, описани в член 24б и подбрани за помощ от държавата-членка съгласно мярката, предвидена в член 24а, 24б и 24в.

2. Помощта обхваща информационни, промоционални и рекламни дейности.

3. Общата сума на помощта е ограничена максимум до 70 % от допустимите разходи за дейността.

▼B







ГЛАВА VII

ПОДОБРЯВАНЕ НА ПРЕРАБОТКАТА И НА РЕАЛИЗАЦИЯТА НА СЕЛСКОСТОПАНСКИТЕ ПРОДУКТИ

Член 25

1. Помощта за инвестиции е предназначена да улесни подобряването и рационализацията на преработката и реализацията на селскостопанските продукти, както и да способства по този начин за повишаване на конкурентоспособността и на добавената стойност на въпросните продукти.

2. Тази помощ допринася за постигането на една или няколко от следните цели:

— ориентиране на производството в зависимост от предвидимото развитие на пазарите или за стимулиране на появата на нови пазари за селскостопанска продукция,

— подобряване или рационализация на мрежата за реализация или процесите на преработка,

— подобряване на представянето и опаковането на продуктите или способстване за по-добро оползотворяване или унищожаване на субпродуктите или отпадъците,

▼M2

— за развитие и прилагане на нови технологии,

▼B

— създаване на благоприятни условия за иновационни инвестиции,

— подобряване и контрол на качеството,

— подобряване и контрол на санитарните условия,

— опазване на околната среда.

Член 26

1. С помощ могат да се подпомагат лицата, отговорни в последна сметка за финансирането на инвестициите в предприятията:

— чиято икономическа функционалност може да бъде доказана, и

— които отговарят на минималните стандарти, изисквани в областта на опазването на околната среда, на хигиената и хуманното отношение към животните.

▼M2

Когато инвестициите са извършени, за да гарантират спазването на нововъведените минимални стандарти по отношение на околната среда, хигиената и хуманното отношение към животните, може да се отпусне помощ за съобразяване с новите стандарти. В такива случаи, на малки преработвателни предприятия може да им се отпусне период за съобразяване с тези минимални стандарти, когато е необходимо време за решаване на специфични проблеми, възникнали при съобразяване с такива стандарти. Малките преработвателни предприятия трябва да спазват съответните стандарти до края на инвестиционния период.

▼B

2. Инвестициите трябва да допринасят за подобряване на положението в сектора на съответното базисно селскостопанско производство. Те трябва да осигуряват подходящо участие на производителите на базисни продукти в икономическите придобивки, които произтичат от тях.

3. Съществуването на нормални пазари за съответните продукти трябва да бъде удостоверено с достатъчно доказателства.

Член 27

1. Инвестициите се отнасят до преработката и реализацията на продуктите от приложение 1 към Договора, с изключение на продуктите на риболова.

2. Инвестициите, които се ползват с право на помощи, съответстват на критерии за подбор, които определят приоритетите и посочват видовете инвестиции, които се изключват.

Член 28

1. Изключват се от право на помощи инвестициите:

— в търговията на дребно,

— които са предназначени за реализацията или преработката на продукти с произход от трети страни.

2. Общата стойност на помощта, изразена в проценти от общия обем на инвестициите, ползващи се с право на помощи, е ограничена до:

а) 50 % по отношение на районите, включени в цел № 1;

б) 40 % за останалите региони.







ГЛАВА VIII

ГОРСКО СТОПАНСТВО

Член 29

1. Подпомагане се предоставя за горското стопанство с цел да се допринесе за запазването и развитието на икономическите, екологичните и социалните функции на горите в селските зони.

2. Това подпомагане допринася за постигането на една или няколко от следните цели:

— управление и устойчиво развитие на горите,

— опазване и подобряване на горските ресурси,

— разширяване на залесените площи.

▼M2

3. Такава помощ, предвидена в членове 30 и 32, се отпуска само за гори и райони, притежавани от частни собственици или техни сдружения или от общини или техни сдружения. Това ограничение не се прилага за мерките, предвидени в член 30, параграф 1, второ тире, за инвестиции в гори, предназначени за значително подобряване на екологичната им и социална стойност, нито за мерките, предвидени в член 30, параграф 1, шесто тире.

▼B

4. Това подпомагане допринася за изпълнението на международните задължения, поети от Общността и от държавите-членки. Подпомагането трябва да се основава на националните и регионалните програми за залесяване или на равностойните инструменти, които трябва да държат сметка за задълженията, поети по време на срещите на министрите за опазване на горския фонд в Европа.

▼M2

5. Мерки, предложени съгласно тази глава в зони, класифицирани като зони с висока или средна опасност от горски пожар в рамките на дейността на Общността за защита на горите от пожар, трябва да отговарят на плановете за защита на горите, установени от държавите-членки за тези райони.

▼B

Член 30

1. Подпомагането на горското стопанство се отнася до една или до няколко от следните цели:

— залесяване на площите, които не се допускат до подпомагане съгласно член 31, при условие че насажденията са приспособени към местните условия и са съвместими с околната среда,

— инвестиции в горите, насочени към подобряване по-специално на тяхната икономическа, екологична и социална стойност,

— инвестиции, предназначени за подобряване и рационализация на реколтата, преработката и реализацията на горските продукти; инвестициите, свързани с използването на горите като суровина, се ограничават до всички стопански дейности, предхождащи промишлената преработка,

— завладяване на нови пазари в областта на използването и реализацията на горските продукти,

— създаване на сдружения на горски стопани, учредени с цел подпомагане на техните членове за подобряване на управлението на горите по устойчив и ефективен начин,

▼M2

— възстановяването на горския производствен потенциал, нарушен от природни бедствия и пожар, както и изпълнение на подходящи превантивни действия.

▼B

2. Разпоредбите на глави I и VII, с изключение на член 7, втора алинея, се прилагат според случая за подпомагане на инвестициите.

Член 31

1. Подпомагане се предоставя за залесяване на селскостопански земи, при условие че насажденията са адаптирани към местните условия и са съвместими с околната среда.

▼M2

Такава помощ може да включва допълнително към разходите за установяване:

— годишна премия на залесен хектар за покриване на разходите за поддръжка за период до пет години,

— годишна премия на хектар за покриване загубите на доход, произтичащ от залесяване за максимален период от 20 години за земеделски производители или техни сдружения, работили земята преди нейното залесяване или за някое друго частно юридическо лице.

2. Когато помощта се отпуска за залесяване на селскостопанска земя, собственост на публични организации, тя покрива само разходите по установяването. Ако залесената земя е наета от частно юридическо лице, може да бъдат отпуснати годишните премии, посочени в параграф 1, втора алинея.

▼B

3. Не се считат за допустими за подпомагане на залесяването селскостопанските земи:

— на земеделските стопанства, ползващи се от помощи за ранно пенсиониране,

— насажденията с коледни елхи.

▼M2

В случай на бързо растящи насаждения, култивирани краткосрочно, помощта за залесяване се отпуска само за разходи за установяване.

▼B

4. Максимално допустимият размер на годишна премия на общностно подпомагане, предназначена за покриване на загубата на приходи, е посочен в ► приложението I ◄ .

Член 32

1. С оглед на:

— опазването и подобряването на екологичното равновесие на горския фонд в случаите, когато защитната и екологичната функция на тези гори е от обществен интерес и когато разходите за мерките по опазване и подобряване на тези гори превишават приходите от горско стопанство,

— поддържането на съоръженията за спиране на пожари чрез селскостопански мерки,

плащанията за съответните мерки се предоставят на бенефициерите, при условие че защитната и екологичната стойност на тези гори се гарантира по устойчив начин и мерките, които трябва да бъдат осъществени, са били определени с договор, и разходите за тях са били уточнени в договора.

2. Плащанията се определят в границата между минималния и максималния размер, установен в приложението, въз основа на действителните разходи за осъществените мерки, предварително определени в договора.







ГЛАВА IХ

НАСЪРЧАВАНЕ НА АДАПТИРАНЕТО И РАЗВИТИЕТО НА СЕЛСКИТЕ РАЙОНИ

Член 33

Подпомагане се предоставя за мерките, свързани със селскостопански дейности и с тяхното преобразуване и със селскостопанските дейности, които не попадат в приложното поле на всякакви други мерки, посочени в настоящия дял.

Тези мерки се отнасят до:

— подобряване на земите,

— комасация на земите,

▼M2

— установяване на консултантски системи в земеделието, предвидени в глава III на дял II от Регламент (ЕО) № 1782/2003, както и услуги за заместване върху експлоатацията и услуги за земеделско управление,

— пускане на пазара на качествени селскостопански продукти, включително установяване на схеми за качество, предвидени в член 24б, параграфи 2 и 3,

▼B

— основни услуги за селската икономика и селското население,

— обновяване и развитие на селата и защита и опазване на селското наследство,

— диверсификация на селскостопанските дейности и дейностите, близки до селското стопанство, с цел създаване на множество дейности или алтернативни доходи,

— управление на селскостопанските водни ресурси,

— развитие и подобряване на инфраструктурите, свързани с развитието на селското стопанство,

— насърчаване на туристическите и занаятчийските дейности,

— опазване на околната среда във връзка с развитието на селското и горското стопанство, опазване на ландшафта и подобряване на хуманното отношение към животните,

— възстановяване на потенциала на селскостопанското производство, разрушен от природни бедствия, и въвеждане на подходящи инструменти за превенция,

— финансово планиране,

▼M2

— управление на интегрирани стратегии за развитие на селските райони от местни съдружия.

▼M4

Предвидената в последното тире на параграф втори мярка не се прилага за Чешката република, Естония, Кипър, Латвия, Литва, Унгария, Малта, Полша, Словения и Словакия.

▼







ГЛАВА IX а

СПЕЦИФИЧНИ МЕРКИ ЗА НОВИТЕ ДЪРЖАВИ-ЧЛЕНКИ







ПОДГЛАВА I

ДОПЪЛНИТЕЛНА ПОДПОМАГАНЕ, ПРИЛОЖИМА ЗА ВСИЧКИ НОВИ ДЪРЖАВИ-ЧЛЕНКИ

ЧЛЕН 33а

Общи разпоредби

Този подраздел определя условията, при които со отпуска временно допълнително подпомагане в допълнение към отпуснатото по глави I - IX преходни мерки за развитие на селските райони в Чешката република, Естония, Кипър, Латвия, Литва, Унгария, Малта, Полша, Словения и Словашката република (наричани по-долу „новите държави-членки“), за да се отговори на специфичните нужди на новите държави-членки през програмния период 2004 г.-2006 г.

ЧЛЕН 33б

Подпомагане за полупазарни земеделски стопанства в процес на преструктуриране

1. Подпомаганета за полупазарни земеделски стопанства в процес на преструктуриране следва да допринесе за следните цели:

а) да спомогне за намаляване на проблемите в селските райони, свързани с прехода, тъй като секторът земеделие и икономиката в селските райони в новите държави-членки са изложени на конкурентния натиск на единния пазар;

б) да улесни и насърчи преструктурирането на земеделските стопанства, които не са още икономически жизнеспособни.

За целите на настоящия член, „полупазарни земеделски стопанства“ означава земеделски стопанства, които произвеждат предимно за своя собствена консумация, но също така продават част от своята продукция.

2. За да се възползва от помощта, земеделският производител трябва да представи бизнес план, който:

а) доказва бъдещата икономическа жизнеспособност на стопанството;

б) съдържа подробности за необходимите инвестиции;

в) описва специфични основни етапи и цели.

3. Съответствието на бизнес плана по алинея 2 се преглежда след три години. Ако планираните цели не са постигнати след изтичането на този период, по-нататъшна подпомагане не се отпуска, но не се изисква връщане на вече получените пари.

4. Подпомаганета се плаща ежегодно под формата на фиксирани суми до максимално определената сума, установена в приложение II и за период не повече от пет години.

▼ —————

▼

ЧЛЕН 33г

Организации на производители

1. Помощ, определена като фиксирана сума, се предоставя, за да улесни създаването и административната дейност на организации на производители, които имат за цел:

а) адаптиране на производството и на продукцията на производителите – членове на такива организации към изискванията на пазара;

б) съвместно предлагане на стоки на пазара, включително подготовката за продажба, централизацията на продажбите и доставка до изкупвачите на едро; и

в) установяването на общи правила за производствена информация особено що се отнася до прибиране на реколтата и наличните количества.

2. Подпомагането се отпуска само на организации на производители, които са официално признати от компетентните власти на новата държава-членка между датата на присъединяване и края на периода на програмиране, на основата на националното или Общностното право.

3. Подпомаганета се отпуска на ежегодни вноски за първите пет години, следващи датата, на която организацията на производители е призната. Тя се изчислява на основата на годишната продадена продукция на организацията и не следва да превишава:

а) 5%, 5%, 4%, 3% и 2% от стойността на продукцията до 1 000 000 евро, пуснато на пазара съответно през първата, втората, третата, четвъртата и петата година, и

б) 2,5%, 2,5%, 2,0%, 1,5% и 1,5% от стойността на продукцията над 1 000 000 евро, продадена съответно през първата, втората, третата, четвъртата и петата година.

Във всеки случай подпомаганета не превишава определените в приложение II максималните разрешени суми.

За Малта може да се установи минимална помощ за производствен сектор, чиято обща продукция е изключително малка. Въпросният сектор и нивото на помощта се определят от Комисията.

ЧЛЕН 33д

Техническа помощ

1. Подпомагане се отпуска за подготвителни, мониторингови, оценъчни и контролни мерки, които са необходими за прилагане на програмните документи за резвитие на селските райони.

2. Мерките по параграф 1 включват по-специално:

а) изследвания;

б) мерки за техническо сътрудничество, обмяна на опит и информация, предназначени за партньори, бенефициенти и обществеността;

в) инсталиране, опериране и свързване на компютърни системи за управление, мониторинг и оценка;

г) подобряване на методите за оценка и обмяна на информация за практиките в тази област.

ЧЛЕН 33е

Мерки от типа Лидер

1. Може да се отпуска подпомагане за мерки, които са свързани с придобиването на умения, целящи да подготвят общностите, да изработят и прилагат стратегии за местно развитие на селските райони.

Тези мерки включват по-специално:

а) техническо подпомагане за проучвания на местно ниво и териториална диагностика, отчитайки желанията на местното население;

б) информация и обучение на населението за насърчаване на активното участие в процеса на развитие;

в) изграждането на представителни партньорства за местно развитие;

г) изработване на интегрирани стратегии за развитие;

д) финансиране на изследвания и подготовяне на заявления за предоставяне на помощ.

▼

2. Support may be granted for the adoption of integrated territorial rural development strategies, of a pilot nature, prepared by local action groups in accordance with the principles laid down in items 12, 14 and 36 of the Commission notice to the Member States of 14 April 2000 laying down guidelines for the Community initiative for rural development (Leader+) ( 26 ). This support shall be limited to regions where there is already sufficient administrative capacity and experience of local rural development type approaches.

▼

3. Местните инициативни групи по параграф 2 могат да участват в междутериториални и международни кооперативни дейности в съответствие с принципите, установени в точки 15 до 18 на Известието на Комисията, посочено в параграф 2.

4. На новите държави-членки и местните инициативни групи се предоставя достъп до Обсерваторията на селските райони, предвиден в точка 23 на Известието на Комисията, посочено в параграф 2.

ЧЛЕН 33ж

Консултиране и съвети в земеделието

В допълнение на мярката, предвидена в третото тире на член 33, подпомагане се отпуска за предоставяне на консултиране и съвети в земеделието.

▼

Article 33h

Complements to direct payments

1. As a temporary and sui generis provision support may be granted to farmers eligible for complementary national direct payments or aids under Article 143c of Council Regulation (EC) No 1782/2003 ( 27 ) during the 2004-2006 period only.

2. The support granted to a farmer in respect of the years 2004, 2005, 2006 shall not exceed the difference between:

(a) the level of direct payments applicable in the new Member States for the year concerned in accordance with Article 143a of Regulation (EC) No 1782/2003, and

(b) 40 % of the level of direct payments applicable in the Community as constituted on 30 April 2004 in the relevant year.

3. The Community contribution to support granted under this Article in a new Member State in respect of each of the years 2004, 2005 and 2006 shall not exceed 20 % of its respective annual allocation. However, a new Member State may replace this 20 % annual rate with the following rates: 25 % for 2004, 20 % for 2005 and 15 % for 2006.

4. Support granted to a farmer under this Article shall be counted:

(a) in the case of Cyprus, as complementary national direct aid for the purposes of applying the total amounts referred to in Article 143c(3) of Regulation (EC) No 1782/2003;

(b) in the case of any other new Member State, as complementary national direct payments or aids, as applicable, for the purposes of applying the maximum levels set out in Article 143c(2) of Regulation (EC) No 1782/2003.

▼







ПОДГЛАВА II

ДОПЪЛНИТЕЛНА ПОДПОМАГАНЕ ЗА МАЛТА

ЧЛЕН 33и

Допълнения към държавната помощ в Малта

1. В Малта подпомагане може да бъде отпускана на бенефициентите на специална временна държавна помощ съгласно Програмата “Специална пазарна политика за малтийското земеделие (ПСППМЗ), предвидена в приложение XI, глава 4 за земеделието, раздел А, точка 1 от настоящия акт.

2. Чрез дерогация от член 33з, параграф 3, общият принос на Общността към подпомаганета, предоставяна в Малта съгласно настоящия член и член 33з по отношение на всяка от годините 2004, 2005 и 2006 не следва да надвишава 20% от определеното годишно количество за съответната година. Малта обаче, може да замени тази двайсет процентна годишна ставка със следните проценти: 25% за 2004, 20% за 2005 и 15% за 2006 година.

3. Помощта, отпусната по настоящия член се счита за специална временна държавна помощ по ПСППМЗ за целите на прилагане на максималните суми, предвидени в програмата.

ЧЛЕН 33й

Земеделски производители на пълен работен ден в Малта

Отпуска се специфична временна подпомагане за земеделските стопани, работещи на пълен работен ден, за да им даде възможност да се адаптират към промените в пазарните условия в резултат на премахването на налозите при присъединяването.

Подпомаганета се плаща ежегодно на намаляваща основа за период не по-дълъг от пет години. Предвиждат се три вида плащания:

а) плащане за хектар напоявана земя;

б) плащане за хектар ненапоявана земя;

в) плащане на едно животно на животновъдна ферма.

Плащането се установява в зависимост от очакваното намаление на прихода на фермата поради премахване на налозите и последващото намаление на цените на земеделската продукция. Плащането се определя на ниво, което не допуска свръхкомпенсация особено по отношение на държавна помощ за специфичен продукт съгласно ПСППМЗ.

Максималните приемливи количества на земеделско стопанство за трите категории плащания се приемат от Комисията.







ПОДГЛАВА III

ИЗКЛЮЧЕНИЯ

ЧЛЕН 33к

Общи разпоредби

Този раздел определя случаите, в които новите държави-членки могат да се отклонят от критериите за допустимост за мерките, определени в глави I, IV, V и VII.

ЧЛЕН 33л

Изключения, приложими за всички нови държави-членки

1. Чрез дерогация от първото тире на член 5, се отпуска подпомагане за инвестиции на земеделски стопанства, за които може да бъде доказана икономическа жизнеспособност накрая на реализацията на инвестицията.

2. Чрез дерогация от втора алинея на член 7, общото количество подпомагане за инвестиции в земеделски стопанства, изразена като процент от обема на допустима инвестиция се ограничава до максимум 50% и в необлагодетелстваните райони до 60%. Когато инвестициите са предприети от млади земеделски производители, както е упоменато в глава II, тези проценти могат да достигнат до максимум 55%, и в необлагодетелстваните райони 65%.

▼

2a. By way of derogation from Article 21b, for agricultural Community standards for which a transitional period is provided for under the Annexes referred to in Article 24 of the Act of Accession ( 28 ) the temporary support may be granted, from the date of eligibility of expenditures under the rural development programming document, to farmers who comply with these standards, for a period not exceeding five years.

▼M3

2б. Чрез дерогация от членове 21а, 21б и 21в разходите, свързани с инвестициите, необходими за покриването на даден стандарт, постановен от Общността преди датата на присъединяване и задължителен за земеделските производители от тази дата или от по-късна дата, могат да се вземат предвид при определяне годишното количество помощи. Тази възможност е ограничена до първите три години от периода на подпомагане, с годишен таван от 25 000 EUR на земеделско стопанство. По време на този инвестиционен период не важи намалението, уредено в член 21в. Загубата на доходи, както и допълнителните разходи, свързани с изпълнението на стандарта, не могат да бъдат взети предвид до края на инвестиционния период.

Инвестициите, подпомагани по силата на първата алинея, не се допускат до помощите, предвидени в глава I.

▼

3. Чрез дерогация от второто тире на член 26, параграф 1 се отпуска подпомагане за инвестиции за предприятия, на които след присъединяването е даден преходен период за да достигнат минималните стандарти за околната среда, хигиената и хуманното отношение към животните. В този случай, предприятието се съобразява със съответните стандарти в срок до края на определения преходен период или до края на инвестиционния период, в зависимост от това кой от двата приключва по-рано.

4. Чрез дерогация от член 29, параграф 5, класификацията на площите, изложени на риск от горски пожари следва да се представи като част от плана за резвитие на селските райони.

ЧЛЕН 33м

Изключения, приложими за отделни нови държави-членки

1. Чрез дерогация от второто тире на член 11, параграф 1, земеделските производители в Литва, на които е определена квота за мляко, се допускат до системата за ранно пенсиониране при условие, че са на възраст под 70 години по време на трансфера.

Размерът на подпомаганета не трябва да надвишава максималните нива, определени в приложение I към настоящия регламент и се изчислява в зависимост от размера на квотата за мляко и общата земеделска дейност на стопанството.

Квотите за мляко, определени на прехвърлящия земеделско стопанство следва да се върнат в националния резерв от квоти за мляко без допълнително компенсационно плащане.

2. Чрез дерогация от член 21, Малта може да надвиши лимита от 10%, определен за общия размер на площите, посочени в член 20.

Чрез дерогация от член 24, параграф 2, максималните годишни суми, допустими за подпомагане от Общността, определени в приложение I, могат да бъдат увеличени в случая на мярката за поддържане и съхранение на каменните ограждения в Малта. Максималният размер на подпомаганета на хектар, платима съгласно настоящото изключение, се определя от Комисията.

3. Чрез дерогация от член 31, параграф 1, може да се отпуска подпомагане от Естония за залесяване на изоставена земеделска земя при условие, че тази земя е била използвана през предишните пет години. В този случай, такава подпомагане може да включва само, в допълнение към разходите за залесяване, годишната премия на хектар, предвидена в първото тире на втора алинея на член 31, параграф 1.

▼B







ГЛАВА Х

ПРАВИЛА ЗА ПРИЛАГАНЕ

Член 34

Подробни правила за прилагане на настоящия дял се приемат в съответствие с процедурата, установена в член 50, параграф 2 от Регламент (ЕО) № 1260/1999.

Тези правила определят по-специално:

— условията за подпомагане на инвестициите в земеделски стопанства (членове от 4 до 7), включително и необходимите ограничения, произтичащи от прилагането на член 6,

— периода и условията за подобряване на икономическата функционалност на земеделското стопанство и условията за използване на земите, освободени в случай на ранно пенсиониране (член 11, параграф 2),

— условията за отпускане и изчисляване на компенсаторните обезщетения в необлагодетелстваните райни, включително в случай на съвместно използване на селскостопански земи (членове 14 и 15) и компенсаторни обезщетения в районите, изправени пред екологични затруднения (член 16),

— условията, регулиращи агроекологичните ангажименти (членове 23 и 24),

— критериите за подбор на инвестициите, насочени към подобряване на преработката и реализацията на селскостопански продукти (член 27, параграф 2),

— условията, регулиращи мерките относно горското стопанство (глава VIII),

▼

— условия, определящи специфични мерки за новите държави-членки (глава IХа),

▼M2

— условията за мерките за спазване на стандартите (глава Vа),

— условия за мерките за качеството на храните (глава VIа).

▼B

Съгласно същата процедура Комисията може да предвиди дерогация от член 28, параграф 1, второ тире в най-отдалечените региони, при условие че преработените продукти са предназначени за пазара на въпросния регион.







ДЯЛ III

ОБЩИ ПРИНЦИПИ, АДМИНИСТРАТИВНИ И ФИНАНСОВИ РАЗПОРЕДБИ







ГЛАВА I

ОБЩИ ПРИНЦИПИ







Подглава I

Подпомагане от ФЕОГА

Член 35

▼M2

1. Помощта на Общността за преждевременно пенсиониране (членове 10, 11 и 12), за необлагодетелстваните райони и зоните с екологични ограничения (членове от 13 до 21), за спазването на стандартите (членове от 21а до 21г), за агроекологията и хуманното отношение към животните (членове 22, 23 и 24), за качеството на храните (членове от 24а до 24г) и залесяването (член 31) се финансират от ФЕОГА, секция „Гарантиране“, в цялата Общност.

▼B

2. Общностното подпомагане за останалите мерки за развитие на селските райони се финансира от ФЕОГА:

— секция „Ориентиране“ — в зоните, обхванати от цел № 1,

— секция „Гарантиране“ — в зоните, необхванати от цел № 1.

3. Подпомагането за мерките, посочени в член 33, шесто, седмо и девето тире, се финансира от ФЕОГА в зоните, включени в цели № 1 и 2, както и в зоните в преход, доколкото тяхното финансиране не се осигурява от Европейския фонд за регионално развитие (ЕФРР).

Член 36

1. По отношение на подпомагането на мерките за развитие на селските райони, посочени в член 35, параграф 2:

— в зоните, обхванати от цел № 1, се прилага Регламент (ЕО) № 1260/1999, допълнен със специфичните правила, съдържащи се в настоящия регламент,

— в зоните, обхванати от цел № 2, се прилага Регламент (ЕО) № 1260/1999, допълнен със специфичните правила, съдържащи се в настоящия регламент, освен ако не е предвидено друго в настоящия регламент.

2. По отношение на мерките за подпомагане на развитието на селските райони, финансирани от ФЕОГА, секция „Гарантиране“, се прилагат специфичните правила на Регламент (ЕО) № 1258/1999 ( 29 ) и разпоредбите, приети за неговото прилагане, освен ако не е предвидено друго в настоящия регламент.







Подглава II

Съвместимост и съгласуваност

Член 37

1. Подпомагане на развитието на селските райони се предоставя единствено за мерките, които са в съответствие с общностното право.

2. Въпросните мерки трябва да бъдат съгласувани с останалите общностни политики и с мерките, предприети съгласно тези политики.

По-специално нито една мярка, попадаща в приложното поле на настоящия регламент, не се допуска до други режими на общностно подпомагане, ако е несъвместима с дадено особено условие, установено в настоящия регламент.

3. Трябва също така да се гарантира съгласуваността между мерките, прилагани съгласно други инструменти на Общата селскостопанска политика, и по-специално между мерките за подпомагане на развитието на селските райони, от една страна, и мерките, произтичащи от общата организация на пазарите, и тези, отнасящи се до качеството на селскостопанската продукция и здравето, от друга страна, както и между различните мерки на подпомагане на развитието на селските райони.

Вследствие на това, никакво подпомагане съгласно настоящия регламент не може да се предоставя за:

— мерките, попадащи в приложното поле на режимите на подпомагане, установени в рамките на общата организация на пазарите, при спазването на изключенията, обосновани от обективни критерии, които могат да бъдат определени съгласно член 50,

▼M2

— мерки за подпомагане на изследователски проекти или мерки с право на финансиране от Общността съгласно Решение 90/424/ЕИО на Съвета от 26 юни 1990 г. относно някои разходи във ветеринарната област ( 30 ).

▼B

4. Държавите-членки могат да установят допълнителни или по-рестриктивни условия по отношение на отпускането на общностни помощи за развитие на селските райони, при условие че тези мерки са съгласувани с целите и изискванията, определени в настоящия регламент.

Член 38

1. Една и съща мярка не може да бъде предмет на плащане съгласно настоящия регламент и съгласно друг режим на общностно подпомагане.

2. Кумулирането на няколко мерки за подпомагане по силата на настоящия регламент може да се допусне единствено при условие че тези мерки са съгласувани и са съвместими помежду си. При необходимост равнището на подпомагане може да се коригира.

Член 39

1. Държавите-членки вземат всички необходими мерки, за да гарантират съвместимостта и съгласуваността на мерките за подпомагане на развитието на селските райони съобразно разпоредбите на настоящия регламент.

2. Програмите в полза на развитието на селските райони, представени от държавите-членки, включват оценка на съвместимостта и съгласуваността на предприетите мерки за подпомагане и посочване на предприетите мерки за гарантиране на съвместимостта и съгласуваността.

3. При необходимост мерките за подпомагане могат да бъдат преразгледани по-късно с оглед гарантирането на тяхната съвместимост и съгласуваност.







ГЛАВА II

ПЛАНИРАНЕ

Член 40

1. Мерките за развитие на селските райони, финансирани от ФЕОГА, секция „Ориентиране“, се включват в програмите, отнасящи се до районите, обхванати от цел № 1, в съответствие с Регламент (ЕО) № 1260/1999.

2. Мерките за развитие на селските райони, различни от посочените в член 35, параграф 1, могат да бъдат включени в програмите, отнасящи се до районите, обхванати от цел № 2, в съответствие с Регламент (ЕО) № 1260/1999.

3. Останалите мерки за развитие на селските райони, които не са включени в програмите съобразно параграфи 1 и 2, се включват в програмите за развитие на селските райони, посочени в членове от 41 до 44.

4. По отношение на подходящите мерки за развитие на селските райони държавите-членки могат също да предложат за одобрение разпоредби от общ характер, които са включени в програмите в съответствие с параграфи от 1 до 3, доколкото това позволява поддържане на еднородни условия.

Член 41

1. Програмите за развитие на селските райони се изготвят на географското равнище, което се счита за най-подходящо. Програмите се изготвят от компетентните органи, определени от държавата-членка, и се предлагат от нея на Комисията след консултация с компетентните органи и организации на подходящо териториално равнище.

2. Доколкото е възможно, мерките за подпомагане на развитието на селските райони, приложими в определена зона, трябва да бъдат включени в единен план. Ако е необходимо изготвяне на няколко плана, трябва да бъде посочено отношението между мерките, предвидени в различните планове, и да се следи за тяхната съвместимост и съгласуваност.

Член 42

Плановете за развитие на селските райони обхващат период от седем години, считано от 1 януари 2000 г.

▼

За Чешката република, Естония, Кипър, Латвия, Литва, Унгария, Малта, Полша, Словения и Словашката република, плановете за развитие на селските райони покриват период от три години от 1 януари 2004 г.

▼B

Член 43

1. Плановете за развитие на селските райони включват:

— количествено описание на настоящото положение, показващо неравенствата, празнотите и потенциала за развитие, мобилизираните финансови ресурси и основните резултати от действията, предприети по време на предходния период на планиране, като се отчитат наличните резултати за оценка,

— описание на предложената стратегия, нейните количествени цели и приоритетите, определени в областта на развитието на селските региони, както и обхванатата географска зона,

— оценка на очакваното отражение в икономически, екологичен и социален аспект, включително в областта на заетостта,

— обща финансова информационна таблица, обобщаваща националните и общностните финансови ресурси, предвидени за всеки един от приоритетите на развитието на селските райони, представени в рамките на плана, и когато планът се отнася до зони, обхванати от цел № 2, като се уточняват индикативните стойности на мерките за развитие на селските райони, предприети в тези зони по силата на член 33,

— описание на мерките, предвидени за прилагане на плановете, по-специално на режимите за помощи, включително елементите, необходими за оценка на правилата на конкуренцията,

— при необходимост информация относно нуждите от проучвания, демонстрационни проекти, от дейности по обучение и техническа помощ, свързани с подготовката, прилагането или адаптирането на съответните мерки,

— определяне на компетентните органи и отговорните организации,

— разпоредбите, установени с цел гарантиране на ефикасното и правилно прилагане на плановете, включително по отношение на надзора и оценката, както и на определянето на количествените показатели, използвани при оценяването, мерките относно контрола, санкциите и мерките за реклама,

— резултатите от консултациите и определянето на асоциираните органи, както и на социалните и икономическите партньори на подходящи равнища.

2. В своите планове държавите-членки:

— предвиждат агроекологични мерки за териториите си като цяло в зависимост от специфичните им нужди,

— осигуряват поддържането на необходимото равновесие между различните мерки за подпомагане.

Член 44

1. Плановете за развитие на селските райони трябва да бъдат представени най-късно до шест месеца след влизане в сила на настоящия регламент.

▼

За Чешката република, Естония, Кипър, Латвия, Литва, Унгария, Малта, Полша, Словения и Словашката република, плановете за развитие на селските райони се предават не по-късно от шест месеца след датата на присъединяването.

▼B

2. Комисията оценява предложените планове в зависимост от тяхната съгласуваност с настоящия регламент. Въз основа на тези планове Комисията одобрява документите за планиране в областта на развитието на селските райони съобразно метода, посочен в член 50, параграф 2 от Регламент (ЕО) № 1260/1999, в срок до шест месеца след представяне на плановете.

▼

За Чешката република, Естония, Кипър, Латвия, Литва, Унгария, Малта, Полша, Словения и Словашката република Комисията одобрява програмните документи за развитие на селските райони в съответствие с процедурата, посочена в член 50, параграф 2 от Регламент (ЕО) № 1260/1999 в рамките на шест месеца след предаване на плановете при условие, че краят на шест месечния период е след датата на присъединяване.

▼B







ГЛАВА III

ДОПЪЛНИТЕЛНИ МЕРКИ И ИНИЦИАТИВИ НА ОБЩНОСТТА

Член 45

1. В съответствие с член 21, параграф 2 от Регламент (ЕО) № 1260/1999 Комисията, следвайки процедурата, предвидена в член 50, параграф 2 от цитирания регламент, може да разшири приложното поле на мерките, допустими до финансова помощ от ФЕОГА, секция „Ориентиране“, освен това, което е предвидено в член 35, параграф 2 от настоящия регламент, както и финансирането на мерките, допустими до подпомагане съгласно Регламенти (ЕО) № 1783/1999 ( 31 ), (ЕО) № 1784/1999 ( 32 ) и (ЕО) № 1263/1999 ( 33 ), с цел прилагане на всички необходими мерки, предвидени по общностни инициативи за развитие на селските райони.

2. ФЕОГА, секция „Гарантиране“, може по инициатива на Комисията да финансира проучвания във връзка с програмите в областта на развитието на селските райони.







ГЛАВА IV

ФИНАНСОВИ РАЗПОРЕДБИ

Член 46

1. Общностните помощи за развитието на селските райони, финансирани от ФЕОГА, секция „Гарантиране“, подлежат на финансово планиране и годишно счетоводство. Финансовото планиране се включва в планирането на развитието на селските райони (член 40, параграф 3) или в планирането, отнасящо се до цел № 2.

2. Комисията определя първоначалните субсидии, разбити на годишна основа, отпускани на държавите-членки въз основа на обективни критерии, отчитащи специфичните положения и нужди, както и усилията, които трябва да бъдат направени по-специално в областта на околната среда, създаването на работни места и поддържането на ландшафта.

3. Първоначалната субсидия се адаптира в зависимост от действителните разходи и ревизираните прогнози за разходите, представени от държавите-членки, като се държи сметка за целите на програмите и в зависимост от наличните ресурси и, като общо правило, в съответствие с интензивността на помощите за селските зони, обхванати от цел № 2.

Член 47

1. Финансовите разпоредби, посочени в членове 31, 32 (с изключение на параграф 1, пета алинея), 34, 38 и 39 от Регламент (ЕО) № 1260/1999, не се прилагат за мерките за развитие на селските райони, обхванати от цел № 2.

Комисията предприема необходимите мерки, за да гарантира ефективното и съгласувано прилагане на въпросните мерки, като тези мерки трябва да отговарят най-малко на изисквания, равностойни на разпоредбите, определени в първата алинея, включително принципа за управление само от един управителен орган.

2. Финансовото участие на Общността по мерките, обхванати от програмите за развитие на селските райони, се извършва в съответствие с принципите, установени в членове 29 и 30 от Регламент (ЕО) № 1260/1999.

В това отношение:

— финансовото участие на Общността не трябва да надвишава 50 % от общите разходи, допустими до подпомагане, и да покрива по принцип най-малко 25 % от публичните разходи, допустими до подпомагане в зоните, които не са обхванати нито от цел № 1, нито от цел № 2,

— по отношение на инвестициите, генериращи приходи, се прилагат размерите, определени в член 29, параграф 4, буква а), (ii) и (iii) и буква б), (ii) и (iii) от Регламент (ЕО) № 1260/1999; земеделските и горските стопанства, както и предприятията за преработка и търговия със селскостопански и горски продукти се считат в това отношение за предприятия по смисъла на член 29, параграф 4, точка б), (iii),

▼M2

— в рамките на програмирането, финансовото участие на Общността в мерките, предвидени в членове от 22 до 24 от настоящия регламент не може да надвишава 85 % в райони, включени в цел №1 и 60 % в останалите райони.

▼B

За тези плащания се прилага член 32, параграф 1, пета алинея от Регламент (ЕО) № 1260/1999.

3. Финансовите помощи, отпускани от ФЕОГА, секция „Гарантиране“, могат да бъдат и под формата на аванси в рамките на изпълнението на програмата или на плащания въз основата на действително направени разходи.

▼







ГЛАВА IVа

СПЕЦИФИЧНИ РАЗПОРЕДБИ ЗА НОВИТЕ ДЪРЖАВИ-ЧЛЕНКИ

ЧЛЕН 47а

1. Общностната подпомагане, отпускана в новите държави-членки за:

а) мерки, посочени в член 35, параграф 1 и второто тире на член 35, параграф 2;

б) полупазарни земеделски стопанства (член 33б);

▼ —————

▼

г) организации на производители (член 33г);

д) техническо сътрудничество (член 33д);

е) допълнения към преките плащания (член 33з);

ж) допълнения към държавната помощ в Малта (член 33и);

з) земеделски производители на пълно работно време в Малта (член 33й);

се финансира от ФЕОГА - секция „Гарантиране“ в съответствие с разпоредбите на настоящата глава.

2. Подпомагане от Общността, отпускано за мерки от типа Лидер+ (член 33е) в области, покрити от цел 2 се финансира от ФЕОГА - секция „Ориентиране“.

3. Следните разпоредби не се прилагат:

а) членове 149 до 153 от Регламент на Съвета (ЕО) № 1605/2002 от 25 юни 2002 г. относно финансовите правила, приложими към общия бюджет на Европейските общности ( 34 );

▼M5

б) член 35, параграф 1, член 35, параграф 2, второ тире, член 36, параграф 2 и член 47, с изключение на параграф 2, втора алинея от настоящия регламент.

▼

ЧЛЕН 47 б

1. Общността допринася за финансирането, съгласно разпоредбите на членове 29 до 32 от Регламент (ЕО) № 1260/1999.

Финансовият принос на Общността, обаче, може да достига до 80% в териториите, обхванати от Цел 1.

Чрез дерогация от от член 30, параграф 2 от Регламент (ЕО) № 1260/1999, разходите за подпомагане са допустими, само ако то е било действително платено на бенефициента по мярката за подпомагане на развитието на селските райони след 31 декември 2003 г. и след датата, на която планът за развитие на селските райони е предаден на Комисията. По-късната от тези две дати представлява началния момент за допустимост на разходите.

2. Прилагат се разпоредбите на Регламент (ЕО) № 1258/1999 за финансиране на общата селскостопанска политика ( 35 ) с изключение на член 5 и член 7, параграф 2.

▼B







ГЛАВА V

КОНТРОЛ И ОЦЕНКА

Член 48

1. Комисията и държавите-членки осигуряват ефективен контрол на прилагането на програмите за развитие на селските райони.

2. Контролът се осигурява посредством процедури, установени по взаимно съгласие.

Контролът се провежда посредством предварително определени и одобрени физически и финансови показатели.

Държавите-членки представят на Комисията годишен отчет за постигнатите резултати.

3. При необходимост се създават комитети за контрол.

Член 49

1. Оценката на мерките, включени в програмата за развитие на селските райони, се извършва в съответствие с принципите, установени в членове от 40 до 43 от Регламент (ЕО) № 1260/1999.

2. ФЕОГА, секция „Гарантиране“, може в рамките на финансовите ресурси, отпуснати по програмите, да участва във финансирането на оценките, отнасящи се до развитието на селските райони в държавите-членки. По инициатива на Комисията ФЕОГА може да финансира и оценките на общностно равнище.

▼

За Чешката република, Естония, Кипър, Латвия, Литва, Унгария, Малта, Полша, Словения и Словашката република, ФЕОГА - секция „Гарантиране“ може да участва във финансирането на оценки, отнасящи се до развитието на селските райони в съответствие с разпоредбите на глава IVа. Разходите по отношение на предварителната оценка са допустими за подпомагане, ако са била направени след 1 януари 2004 г.

▼B







ГЛАВА VI

ПРАВИЛА ЗА ПРИЛАГАНЕ

Член 50

Подробните правила за прилагане на настоящия дял се определят съобразно процедурата, установена в член 50, параграф 2 от Регламент (ЕО) № 1260/1999.

Те определят също и правилата за:

— представяне на плановете за развитие на селските райони (членове от 41 до 44),

— ревизия на документите за програмиране на развитието на селските райони,

— финансово планиране, по-специално за осигуряване на бюджетна дисциплина (член 46) и участие във финансирането (член 47, параграф 2),

— контрол и оценка (членове 48 и 49),

— гаранция за съгласуваност между мерките за развитие на селските райони и мерките за подпомагане, произтичащи от търговските организации (член 37).

▼

Чрез дерогация от първата алинея се приемат специфични финансови разпоредби за новите държави-членки, както и механизми, необходими за улесняване въвеждането на тези финансови разпоредби, включително тези, необходими за разрешаването на специфични практически проблеми, в съответствие с процедурата по член 13 от Регламент (ЕО) № 1258/1999.

▼B







ДЯЛ IV

ДЪРЖАВНИ ПОМОЩИ

Член 51

1. Освен ако не е предвидено друго в настоящия дял, членове от 87 до 89 от Договора се прилагат за помощите, отпускани от държавите-членки като мерки за подпомагане на развитието на селските райони.

Въпреки това членове от 87 до 89 от Договора не се прилагат за финансовото участие на държавите-членки в мерките, ползващи се от общностно подпомагане, попадащи в приложното поле на член 36 от Договора, в съответствие с разпоредбите на настоящия регламент.

2. Помощите за инвестициите в земеделските стопанства, които надвишават процентите, определени в член 7, са забранени.

Тази забрана не се прилага за помощите, предназначени за:

— инвестиции, направени основно в обществен интерес, по отношение на запазването на традиционния ландшафт, оформен от селскостопанските и горските дейности, или преместване на селскостопански постройки,

— опазването и подобряването на околната среда,

— подобряването на условията на хигиена в животновъдните стопанства и за хуманно отношение към животните.

3. Държавните помощи, отпускани на земеделските производители за компенсиране на неблагоприятни природни условия в необлагодетелстваните райони, са забранени, ако не отговарят на условията, посочени в членове 14 и 15.

4. Държавните помощи, предназначени за подпомагане на земеделските производители, които поемат агроекологични ангажименти, неотговарящи на условията, определени в членове 22 — 24, са забранени. Въпреки това могат да бъдат отпускани допълнителни помощи, превишаващи максималните суми, определени в съответствие с разпоредбите на член 24, параграф 2, ако те са обосновани съгласно параграф 1 от цитирания член. При надлежно обосновани изключителни случаи може да бъде допусната дерогация по отношение на минималната продължителност на ангажиментите съобразно член 23, параграф 1.

▼M2

5. Забранява се държавна помощ за подпомагане на земеделски производители, приспособяващи се към високите стандарти, базирани на законодателството на Общността в областта на околната среда, общественото здравеопазване, опазване здравето на животните и растенията, хуманното отношение към животните и безопасността на труда, ако не отговаря на условията, предвидени в членове 21а, 21б и 21в. Въпреки това, може да се отпусне допълнителна помощ, надвишаваща максималните суми, определени в съответствие с член 21в за подпомагане на земеделски производители за съобразяване с националното законодателство, по-строго от стандартите на Общността.

При липса на законодателство на Общността, се забранява държавна помощ за подпомагане на земеделски производители, приспособяващи се към задължителните стандарти, базирани на националното законодателство в областта на околната среда, общественото здравеопазване, опазване здравето на животните и растенията, хуманното отношение към животните и безопасността на труда, ако не отговарят на съответните условия, предвидени в членове 21а, 21б и 21в. Може да бъде отпусната допълнителна помощ, надвишаваща максималните суми, определени в съответствие с член 21в, ако са обосновани съгласно параграф 1 на този член.

▼B

Член 52

В рамките на приложното поле на член 36 от Договора държавната помощ, предназначена да осигури допълнително финансиране на мерките за развитие на селските райони, за които е предоставено подпомагане от Общността, се съобщава от държавите-членки и се одобрява от Комисията в съответствие с разпоредбите на настоящия регламент като част от планирането по член 40. Член 88, параграф 3, първо изречение от Договора не се прилага за помощта, предмет на уведомлението.







ДЯЛ V

ПРЕХОДНИ И ЗАКЛЮЧИТЕЛНИ РАЗПОРЕДБИ

Член 53

1. Ако за улесняване на преминаването от настоящия режим на подпомагане към новия, установен с настоящия регламент, е необходимо предприемане на специфични мерки, въпросните мерки се определят от Комисията в съответствие с процедурата, предвидена в член 50, параграф 2 от Регламент (ЕО) № 1260/1999.

2. Тези мерки се вземат преди всичко за да включат съществуващите действия на общностно подпомагане, одобрени от Комисията за период, който завършва след 1 януари 2000 г. или с неопределена продължителност, в рамките на режима на подпомагане на развитието на селските райони, установен с настоящия регламент.

Член 54

1. Член 17 от Регламент (ЕИО) № 1696/71 на Съвета от 26 юли 1971 г. относно общата организация на пазарите в сектор хмел ( 36 ) се заменя със следния текст:

„Член 17

1. Разпоредбите относно финансирането на Общата селскостопанска политика се прилагат за пазарите на продуктите, посочени в член 1, параграф 1, считано от датата на прилагане на предвидените в него разпоредби.

2. Помощта, посочена в член 8, е предмет на съвместно финансиране от Общността.

3. Държавите-членки изплащат на земеделските производители помощите по член 12 между 16 октомври и 31 декември на пазарната година, по отношение на която помощите се прилагат.

4. Комисията, следвайки процедурата, установена в член 20, приема правилата за прилагане на настоящия член.“

2. Член 6 от Регламент (ЕИО) № 404/93 на Съвета от 13 февруари 1993 г. относно общата организация на пазарите в сектор банани ( 37 ) се заменя със следния текст:

„Член 6

1. Държавите-членки отпускат на признатите организации на производителите в рамките на пет години считано от датата на признаването им помощи за насърчаване на тяхното установяване и подпомагане на административното им управление.

2.2. Тези помощи:

— се определят за първата, втората, третата, четвъртата и петата година съответно на 5 %, 5 %, 4 %, 3 %, и 2 % от стойността на продадената продукция в рамките на организацията на производителите,

— не надвишават действително направените разходи за учредяване и административно управление на съответната организация,

— се изплащат на годишни траншове за период максимум от седем години считано от датата на признаването им.

Стойността на годишната продукция се изчислява въз основата на:

— действително реализирания годишен обем,

— получените средни производствени цени.

3. Организациите на производителите, произхождащи от организации, които вече отговарят до голяма степен на условията на настоящия регламент, се допускат до помощи съгласно настоящия член единствено при условие че те са създадени в резултат на сливане, което да им позволи да постигнат по-ефективно целите, посочени в член 5. Обаче в такъв случай помощта се отпуска само за да покрие разходите по учредяване на организацията (разходи, поети в рамките на подготвителните работи, изготвянето на учредителния акт и на устава).

4. Помощите, посочени в настоящия член, се съобщават на Комисията с доклад, изготвен от държавите-членки след приключване на всяка финансова година.“

3. Регламент (ЕО) № 2200/96 на Съвета от 28 октомври 1996 г. относно общата организация на пазарите в сектор плодове и зеленчуци ( 38 ) се изменя, както следва:

а) в член 15 параграф 6 се заменя със следния текст: „6. В районите на Общността, където степента на организация на производителите е особено слаба, може да бъде разрешено на държавите-членки въз основата на надлежно обосновано искане да изплатят на организациите на производители национална финансова помощ, равна най-много на половината от финансовото участие на производителите. Тази помощ се прибавя към оперативния фонд. За държавите-членки, където по-малко от 15 % от продукцията на плодове и зе